**Чудният свят на изобразителното изкуство**

Най-достъпния и естествен контакт на малките с изобразителното изкуство се осъществява чрез илюстрацията в детската книга. Те се запознават с литературния текст, разглеждат илюстровани книги без да познават литературното съдържание, онагледяват изобразителната задача с илюстрации в ситуациите по изобразителна дейност.

Анализирането на детските произведения също обогатява изобразителния опит на децата и наред с това им носи още повече емоции. Влиянието на изобразителното изкуство върху децата е възможно, когато е умело съчетано с активна художествена дейност. Дейността засилва интереса към изкуството, а изкуството обогатява и стимулира дейността.

Критерий за избор на произведението трябва да бъде неговото съдържание и художествената му идея. На децата е необходимо да се поднасят само достъпни за възприемане и високо художествени произведения. Творческата им дейност се стимулира от знанията, коитополучават чрез разказите за художниците (Владимир Димитров, Дечко Узунов и др.).

В процеса на работа децата изобразяват предметите изхождайки от логиката на чувствата и преживяванията. Те често рисуват къщата по-малка от заека, човека; небето червено, лилаво.

Голям ефект за развитие на сензориката и наблюдателността у малките има сравняването на две картини с една и съща тема. След естетическата радост, преживяна от първия контакт с картината, те трябва да разберат идеята на автора, да я осмислят, да се насочат към формата и средствата на изобразяването. Предпочитаните изображения за децата обикновено са фигури на животни и образи.

Една от задачите на естетическото възпитание е да развива художествените способности у децата. За тази цел се използват разнообразни средства: запознаване с околния живот, с труда на хората, с природата, с произведенията на различните видове изкуства и най-вече с изобразителното изкуство. Педагогът подбира всичко, което спомага да се обогатяват естетическите възприятия у децата, умението да виждат прекрасното, което съдейства за възпитаване на художествен вкус.

Способността да възприема красивото до известна степен е присъща на всяко дете, но тя не му се дава наготово от природата и като всяка способност се нуждае от развитие, от възпитание.

Особено силни и ярки впечатления при изобразителните изкуства дават наблюденията. Освен чрез красивата природа, много важно за развитието на художествени дарби у децата е разглеждането на произведения на наши и чужди автори. Тези наблюдения у повечето от тях оставят дълбоки и трайни следи в паметта им и се помнят дълго. Това изостря тяхната наблюдателност, дава тласък на мисленето и въображението, развива паметта и художествените им способности.

Способността да се възприема художествената творба се изгражда постепенно, грижливо, търпеливо, с помощта на възрастните. Детето дълго време може да остане безразлично към произведенията на изобразителното изкуство, ако учителите или родителите не го насочат към тях. На тях се пада задачата да им осигурят достъпа до музеи и галерии, да ги запознаят с разнообразието на творбите чрез посещение на изложби в детската градина и извън нея, да възпитат у децата любов, траен интерес и необходимост от контакти с произведенията на изкуството.

Първоначално децата чисто визуално възприемат творбата като съзвучие от цветове, линии, петна, обеми и форми. В зависимост от вида на творбата водещи се оказват или формата или цвета при графиката или скулптурата, водеща е формата, а при живописното произведениецвета. Важно е, обаче, цвета и формата да не се разграничават един от друг, а да се съчетаят в един общ, интегрален признак на предмета.

От изключително значение е правилният подбор на творбите, които ще се разглеждат от децата. Съдържанието на графиката и картината трябва да е понятно и достъпно за децата; всеки образ да е ясно очертан и охарактеризиран; чувствата и отношенията да са познати и разбираеми; ясно да е отделено основното в композицията; рисунъкът да е ясен, да изразява най-характерните признаци на предметите; да се имат предвид начинът на изграждане на формата и пространството, колоритът и деформацията.

На децата не трябва да се дават за анализ сложни за възприемане творби, творби изпълнени насилие, ужас и трагизъм, а също и такива, които предизвикват еротични чувства. Въпреки това да не се изключват окончателно от процеса на възприемане. В този случай от значение е естетическият усет на учителя да покаже естетично издържани творби, а не вулгарни.

За разбиране съдържанието на възприеманата картина важна роля играе нейното название. То води детето към задълбочен анализ и е особено подходящо и при прохождането му в света на изобразителното изкуство, и когато вече е напреднало.

Чрез собствената изобразителна дейност децата се учат да виждат главното, същественото в нещата и явленията форма, цвят, конструкция, строеж, пространствено разположение.

Анализът на художествените изразни средства на различните живописци, графици и скулптури дава възможност на децата да обогатят собствените си изразни средства. Те получават понятия и представи за знаците и символите, за различните похвати, материали и техники, с които си служи изобразителното изкуство.

Архитектурата и скулптурата са най-конкретните пластични изкуства и съответно изобразяват реалността. Децата могат да пипнат и огледат от всички страни произведенията, да разберат, че са направени от различен материал.

Изобразителната дейност, която е близка до децата и се извършва с особено увлечение и лекота от тях, е от голямо значение за интелектуалното им развитие. Те рисуват, моделират, апликират, за да изразят своя възторг, учудване, радост от контакта с реалния живот, все по-пълно го изучават.

За да разберат и почувстват творбата, за да не останат само с приятното емоционално преживяване, децата трябва да бъдат подпомогнати от учителя. Той е този, който възпитава у тях активно, критическо, дълбоко съзнателно отношение към художествената творба. Той трябва да направи заниманията и беседите за разглежданото произведение интересни и увлекателни, да възпита любов, естетически вкус, усет и отношение у децата. Като бъде подпомаган от обществеността и родителите, като работи съвместно с творците, педагога ще повиши емоционалното равнище на общуване на децата спроизведенията и с другите деца. Не маловажен е и проблемът с липсващата или недостатъчна материална база и липсата на разнообразни познания в тази област, което се отразява негативно върху цялостното детско развитие.

Подходящата беседа кара детето да не се ограничава в изброяване на изобразеното в творбата, а насочва към тълкуване. Интерпретацията на картината, т.е. разбирането на съдържанието, разбирането на изобразените ситуации и събития зависят както от правилното възприемане, така и от характера на изобразеното. Възприемането се формира през целия период на развитие на детето и усъвършенстването му от децата е неразривно свързано с тяхното общо умствено развитие.

Необходимо е да се разбере връзката между възприемането, изпълнението и творчеството. Те не трябва да се разглеждат изолирано, те се явяват съставни части на художествената дейност. Учителят е длъжен да осъществява развитието им и единствено при разумно съчетаване на трите компонента на изобразителната дейност се осъществява пълно художествено развитие на детето.

Дали като съавтор, като помощник или като консултант, учителят трябва да се намесва в процеса на изобразителна дейност. Педагогическото въздействие подпомага децата да видят главното, същественото в творбата. Главната грижа на педагога трябва да са точните въпроси по време на беседата. Не бива да се разглеждат поотделно съдържанието и формата.

Образите, възприети от детето, първоначално намират израз в думите. Така при общуването му с литературата и изобразителното изкуство се развива художественото му мислене. Освен вербалната реакция то може да покаже и обясни чувствата и впечатленията си от творбата пластично или графично. Не се препоръчва намесата на педагога за евентуална промяна на творческия замисъл на децата. Той трябва да е готов да отговаря на множеството въпроси, да поддържа любопитството и да поощрява интереса им.

Най-голямо значение за детето има развитието творческото въображение. Връзката на въображението с действителността е необходимо условие за неговото функциониране. За тази цел децата трябва да натрупат достатъчно жизнен опит, за да развият въображението си. Характерна особеност на детското въображение е, че то е ярко и неограничено. То е различно у различните деца. Това зависи от различната висша нервна дейност на всяко дете.

Творческото въображение се характеризира със създаването на нови образи, основани на нови, още неизвестни свойства и връзки на предметите и явления, при което липсват готови описания за тях. Тоучаства още в най-ранните стадии на творческия процес, но не губи своето значение и през другите стадии.

Предпоставка за развитие на художествено-творческата дейност на подрастващите е изобразяването по асоциация от произведения на изобразителното изкуство. Благодарение на асоциацията, чрез която възприеманият обект придобива друг емоционален смисъл, друга емоционална окраска и друго съдържание, образно-емоционалното възприятие се различава от обикновеното възприемане на действителността. Асоциациите са отражение на връзките и взаимоотношенията между предметите и явленията от действителността.

Асоциацията като един от елементите на въображението е в тясна взаимовръзка с него. Развитието на въображението е в непосредствена зависимост от асоциацията като процес на свързване, съединяване на възприятия, представи или понятия. Начина на нейното образуване е по сходство, по контраст и по едновременност и последователност във времето.

Изготвил: С. Лазарова